b'\n_START_ARTICLE_\nKentj\xc3\xa4rvi\n_START_SECTION_\nMaantiede\n_START_PARAGRAPH_\nKentj\xc3\xa4rven kunnan pinta-ala on 547,1 neli\xc3\xb6kilometri\xc3\xa4. Se rajoittuu l\xc3\xa4nness\xc3\xa4 Kontupohjan piirin Petrovskin ja Kurortin, pohjoisessa Hirvaksen, koillisessa Tedj\xc3\xa4rven sek\xc3\xa4 id\xc3\xa4ss\xc3\xa4 J\xc3\xa4nispellon ja Kontupohjan kuntiin, etel\xc3\xa4ss\xc3\xa4 \xc3\x84\xc3\xa4nisenrannan piirin Suojun kuntaan ja lounaassa Pr\xc3\xa4\xc3\xa4s\xc3\xa4n piirin T\xc5\xa1alnan kuntaan. Pinta-alasta suurin osa on mets\xc3\xa4\xc3\xa4._NEWLINE_Seutu kuluu \xc3\x84\xc3\xa4nisniemen harjualueeseen. Sen maisemaa leimaavat luoteis-kaakkoissuuntaiset pitk\xc3\xa4t ja kapeat harjut sek\xc3\xa4 kapeat j\xc3\xa4rvet. Suurimmat j\xc3\xa4rvet ovat patoaltaan muodostava Sandalj\xc3\xa4rvi, Suunuj\xc3\xa4rvi (Sundozero), Kentj\xc3\xa4rvi, Uk\xc5\xa1j\xc3\xa4rvi, Perttij\xc3\xa4rvi (Pertozero), Munj\xc3\xa4rvi (Munozero), Paadj\xc3\xa4rvi (Padozero), Haapaj\xc3\xa4rvi (Gabozero), Pandozero, Honkaselk\xc3\xa4 (Gomselga), Halj\xc3\xa4rvi (Galozero), O\xc5\xa1kud, Verhneje, Hepoj\xc3\xa4rvi (Gebozero), Bol\xc5\xa1oje Lagnozero ja Yl\xc3\xa4lampi (Verhneje Lampi). Jokia ovat Suunujoki ja T\xc5\xa1uvrut\xc5\xa1ei. Hy\xc3\xb6tykaivannaisiin kuuluvat gabrodiabaasi, mineraaliv\xc3\xa4rit, savi, hiekka, sora ja turve. Luonnonsuojelualueita ovat Kivatsun luonnonpuisto, luonnonmuistomerkiksi julistettu etel\xc3\xa4isen Haapaj\xc3\xa4rven suoalue sek\xc3\xa4 Martsialnyje Vodyn parantolaa ymp\xc3\xa4r\xc3\xb6iv\xc3\xa4t mets\xc3\xa4t.\n_START_SECTION_\nAsutus\n_START_PARAGRAPH_\nKeskuskyl\xc3\xa4n lis\xc3\xa4ksi kuntaan kuuluvat Suopohjan ja Kivat\xc5\xa1un (ven. Kivat\xc5\xa1) asutukset sek\xc3\xa4 seitsem\xc3\xa4n kyl\xc3\xa4\xc3\xa4: Halj\xc3\xa4rvi (Gallezero), Homselk\xc3\xa4, Liidekyl\xc3\xa4 (Vostot\xc5\xa1noje Kont\xc5\xa1ezero), Luodehkyl\xc3\xa4 (Zapadnoje Kont\xc5\xa1ezero), Suuri-Vornova (Bol\xc5\xa1oje Voronovo), T\xc5\xa1uppu (T\xc5\xa1upa) ja Viik\xc5\xa1j\xc3\xa4rvi (Vik\xc5\xa1itsa). J\xc3\xa4lkimm\xc3\xa4isess\xc3\xa4 kyl\xc3\xa4ss\xc3\xa4 ei ole lainkaan vakituista asutusta._NEWLINE_Halj\xc3\xa4rven, Honkasel\xc3\xa4n, Luodehkyl\xc3\xa4n, Suopohjan, Viik\xc5\xa1j\xc3\xa4rven ja er\xc3\xa4iden sittemmin autioituneiden kylien asukkaat ovat olleet vanhastaan lyydil\xc3\xa4isi\xc3\xa4. Kentj\xc3\xa4rvell\xc3\xa4, Suuressa-Vornovassa ja er\xc3\xa4iss\xc3\xa4 Kentj\xc3\xa4rven l\xc3\xa4hikyliss\xc3\xa4 on asunut etup\xc3\xa4\xc3\xa4ss\xc3\xa4 ven\xc3\xa4l\xc3\xa4isi\xc3\xa4. Vuoden 2010 v\xc3\xa4est\xc3\xb6nlaskennan mukaan kunnan asukkaista 79\xc2\xa0% on kansallisuudeltaan ven\xc3\xa4l\xc3\xa4isi\xc3\xa4, 11\xc2\xa0% karjalaisia, 4\xc2\xa0% valkoven\xc3\xa4l\xc3\xa4isi\xc3\xa4, 2\xc2\xa0% suomalaisia ja 1\xc2\xa0% ukrainalaisia.\n_START_SECTION_\nHistoria\n_START_PARAGRAPH_\nKentj\xc3\xa4rven kyl\xc3\xa4 mainitaan ensimm\xc3\xa4isen kerran Novgorodin \xc3\x84\xc3\xa4nisen viidenneksen verokirjassa vuonna 1563. Vuosina 1706\xe2\x80\x931905 siell\xc3\xa4 toimi kupari- ja rautavalimo, joka k\xc3\xa4ytti raaka-aineenaan seudun j\xc3\xa4rvi- ja suomalmia. Ven\xc3\xa4j\xc3\xa4n keisarikunnassa Kentj\xc3\xa4rven kyl\xc3\xa4 ymp\xc3\xa4rist\xc3\xb6kylineen muodosti Kentj\xc3\xa4rven kunnan, joka kuului Aunuksen kuvernementin Petroskoin kihlakuntaan. Kunta lakkautettiin 1920-luvulla ja liitettiin Petrovskin piiriin. Jatkosodan aikana 1941\xe2\x80\x931944 Kentj\xc3\xa4rvi oli Suomen miehitt\xc3\xa4m\xc3\xa4. Sodan j\xc3\xa4lkeen Petrovskin piirin it\xc3\xa4osa, Kentj\xc3\xa4rvi mukaan lukien, liitettiin Kontupohjan piiriin.\n_START_SECTION_\nLiikenne, talous ja palvelut\n_START_PARAGRAPH_\nKunnan l\xc3\xa4pi kulkee Pietarin ja Murmanskin v\xc3\xa4linen M18-valtatie, josta haarautuu maantie Kentj\xc3\xa4rvelle ja Hirvakseen. Kentj\xc3\xa4rvelt\xc3\xa4 on linja-autoyhteydet Kontupohjaan ja Petroskoihin. Kyl\xc3\xa4n etel\xc3\xa4osassa sek\xc3\xa4 Suopohjan asutuksessa on huoltoasemat._NEWLINE_Kunnan alueella toimii taimitarha, puunjalostuslaitos, sikala, kalanviljelylaitos, radion ja television l\xc3\xa4hetysasema sek\xc3\xa4 vuonna 1926 perustettu Karjalan tiedekeskuksen biologian tutkimusasema. Kaivannaisista hy\xc3\xb6dynnet\xc3\xa4\xc3\xa4n gabrodiabaasia, hiekkaa ja savea._NEWLINE_Uk\xc5\xa1j\xc3\xa4rven pohjoispuolella sijaitsee tasavallan psykiatrinen sairaala ja Perttij\xc3\xa4rven etel\xc3\xa4puolella lasten parantola. Keskuskyl\xc3\xa4n palveluihin kuuluu lastentarha, keskikoulu, kulttuuri- ja vapaa-ajankeskus, kirjasto, pieni poliklinikka, posti ja joukko kauppoja.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nVornovan l\xc3\xa4hell\xc3\xa4 on kaksi kivikautista asuinpaikkaa. Rakennusmuistomerkkeihin kuuluvat Kentj\xc3\xa4rven rautatehtaan rakennukset ja tsasouna, vuonna 1866 rakennettu ortodoksinen Pyh\xc3\xa4n Kolminaisuuden kirkko sek\xc3\xa4 kylien vanhat asuintalot. Kentj\xc3\xa4rvell\xc3\xa4 ja Kivat\xc5\xa1un luonnonpuistossa on toisen maailmansodan muistomerkit. Seudulla sijaitsee lukuisia lomakyli\xc3\xa4.'